GOG-profilen Emil Madsen erstatter Mads Hoxer fra Aalborg Håndbold i Nikolaj Jacobsens landsholdstrup til Euro Cup-kampene mod Spanien og Sverige. Hoxer pådrog sig fredag en knæskade i slutspilskampen mod Ribe-Esbjerg, og derfor sad han også ude i Aalborgs mandagskamp mod KIF Kolding. Slaget på knæet koster ham nu landskampene i den kommende uge, og i hans sted er en mulig landsholdsdebutant indkaldt til truppen. - Emil har gjort det rigtig godt for GOG i denne sæson i både ligaen og Champions League. Han er meget målfarlig og har et godt blik for spillet, og så har han lidt i den anden ende, der skal arbejdes med, siger landstræner Nikolaj Jacobsen i en pressemeddelelse. Kampene mod Spanien og Sverige kan ses på TV 2. Få overblikket i vores sendeplan her. Topscorer i GOG 22-årige Emil Madsen sprudler for GOG i denne sæson, hvor han er klubbens topscorer med 168 mål i 26 kampe – henholdsvis 17 og 20 mål flere end holdkammeraterne Simon Pytlick og Lukas Jørgensen, der er januar var med til at vinde VM. Madsen spillede senest en hovedrolle i den vigtige slutspilssejr over Fredericia, hvor han scorede ti mål. - Det er en kæmpe ære og noget, jeg altid har drømt om og trænet for hver dag, så jeg er utrolig stolt. Jeg glæder mig til at komme med og lære de andre spillere at kende og suge masser af erfaring til mig fra dem, siger Emil Madsen. Kampene mod Spanien og Sverige spilles henholdsvis 27. og 29. april og kan ses på TV 2 og TV 2 Play. Første kamp er på udebane, mens Sverige venter hjemme i Jyske Bank Boxen.

Referat:
Aalborg Håndbold-spilleren erhvervede sig en knæskade fredag. Det får nu konsekvenser.